Informácia o priebehu a výsledkoch oficiálnej návštevy predsedu vlády SR R. Fica v Srbskej republike dňa 13. októbra 2008

Dňa 13. októbra 2008 uskutočnila delegácia vedená predsedom vlády SR Robertom Ficom oficiálnu návštevu Srbska. Slovenský premiér navštívil Srbsko ako vôbec prvý zahraničný šéf exekutívy po zostavení novej srbskej vlády na začiatku júla tohto roku. V slovenskej delegácii bol prítomný minister zahraničných vecí Ján Kubiš, štátny tajomník ministerstva hospodárstva Peter Žiga, ako aj 21 predstaviteľov slovenského podnikateľského sektora. Počas návštevy premiér absolvoval rokovania so srbským predsedom vlády Mirkom Cvetkovićom a prijatie u prezidenta Borisa Tadića. Po vzájomných rokovaniach podpísali premiéri oboch krajín Dohodu o ochrane vojenských pamätných miest. R. Fico sa počas návštevy stretol aj s predstaviteľmi slovenskej krajanskej komunity v Srbsku. 
Návšteva mala tiež silný ekonomický rozmer. Premiéri oboch krajín otvorili Obchodné fórum Slovensko – Srbsko a slávnostne uviedli do prevádzky druhú výrobnú linku v závode GOŠA na výrobu železničných vagónov v Smederevskej Palanke (podnik v roku 2007 kúpila ŽOS Trnava, pričom ide o najväčšiu a veľmi úspešnú slovenskú investíciu v Srbsku, keďže firma bola v roku 2007 len po desiatich mesiacoch činnosti vyhlásená za najlepšieho exportéra v Srbsku). 
Témami rozhovorov so srbskými partnermi boli možnosti ekonomickej spolupráce, rozvoj bilaterálnych vzťahov, aktuálne politické otázky (svetová finančná kríza), skúsenosti SR z transformačného procesu (privatizácia), podpora srbským eurointegračným snahám a srbskej pozície voči Kosovu. 

Hlavné pozície, výzvy a odkazy, ktoré premiér R. Fico v Belehrade tlmočil partnerom:
•	podpora Srbsku v integračnom procese do európskych štruktúr a pripravenosť poskytnúť skúsenosti a praktickú pomoc SR;
•	podpora srbskej politiky pri obrane teritoriálnej integrity a nemennosť a konzistentnosť pozície SR v otázke Kosova; 
•	spoločný záujem SR a Srbska ako malých krajín o rešpektovanie medzinárodného práva;
•	záujem zintenzívniť bilaterálnu spoluprácu so Srbskom v ekonomickej oblasti (hlavne v energetike) konkrétnymi projektmi.

Premiér Mirko Cvetković sa poďakoval slovenskej strane za podporu Srbska pri obrane jeho teritoriálnej integrity, pri integrácii Srbska do EÚ, ako aj pri snahe o liberalizáciu vízového režimu s EÚ. Skonštatoval, že obe krajiny zdieľajú podobné názory na všetky základné otázky, čo predstavuje dobrú bázu pre prehĺbenie ďalšej spolupráce. Informoval, že Srbsko v súčasnosti zažíva postupný ekonomický rast (7,5% rast HDP v 2007, odhad 7% v roku 2008) a aj keď HDP per capita vo výške 4600 – 5000 EUR nie je vysoký, nastúpený smer ekonomiky je dobrý. Jedným z cieľov vlády je pritiahnuť zahraničné investície a preto by Srbsko chcelo posilniť ekonomickú spoluprácu s tými krajinami, s ktorými má dobré politické vzťahy. 
	Premiér Robert Fico zdôraznil, že jednou z hlavných zahraničnopolitických priorít SR je podpora vstupu Srbska do EÚ, pričom SR ako jej aktívny člen ponúka Srbsku odovzdávanie svojich skúseností z integračného procesu. Podobnú pomoc ponúkame aj v otázke integrácie do NATO, plne však rešpektujeme srbský postoj k spolupráci s Alianciou. SR taktiež plne podporuje zápas Srbska za ochranu svojej teritoriálnej integrity, pričom zablahoželal k schváleniu srbského návrhu rezolúcie vo VZ OSN o Kosove (8.10.2008) a podčiarkol, že SR hlasovala za tento návrh. V tejto súvislosti R. Fico vyhlásil, že malé štáty sa môžu spoliehať iba na medzinárodné právo a ani členstvo v EÚ nemá žiaden vplyv na postoj SR v otázke Kosova.
	V bilaterálnej oblasti R. Fico konštatoval dobré vzťahy a absenciu citlivých bodov. Taktiež poďakoval za starostlivosť o slovenskú národnostnú menšinu, ktorá si dokázala udržať svoju identitu a zároveň je lojálnou voči srbskému štátu. Premiér otvoril otázku nesplateného srbského dlhu, pričom uviedol, že slovenská strana je v tejto otázke flexibilná. V SR je veľký záujem podnikateľov o spoluprácu so Srbskom (aj kvôli bezcolnému styku medzi Srbskom a Ruskom) a aj keď SR v súčasnosti nemá prebytok kapitálu, má záujem o spoločné podniky (hlavne v oblasti energetiky). R. Fico prejavil záujem o to, aby ministri hospodárstva identifikovali 2 – 3 spoločné ekonomické projekty, ktoré by sa mohli ďalej rozvíjať. Premiér navrhol, aby srbská strana do konca roka recipročne hosťovala zasadnutie Medzivládnej zmiešanej komisie, kde by slovenská strana vedela zabezpečiť adekvátnu účasť.
Premiér Mirko Cvetković privítal ponuku odovzdávania skúseností SR z prístupového procesu do EÚ a informoval, že plánuje poveriť podpredsedu vlády pre európsku integráciu B. Djelića realizáciou expertných rokovaní. Srbský premiér uviedol, že má záujem v dohľadnom čase uzavrieť otázku srbského dlhu voči SR. Srbsko-ruská dohoda o bezcolnej obchodnej výmene sa vzťahuje iba na niektoré tovary, Belehrad má však záujem tento zoznam rozšíriť. M. Cvetković prisľúbil vymenovať srbského predstaviteľa do Medzivládnej zmiešanej komisie (perspektívne by sa ním mal stať minister obchodu a služieb Slobodan Milosavljević), ktorá by sa mohla stretnúť do konca roku. Srbská strana prejavila záujem o návštevu predsedkyne parlamentu v SR, ako aj o návštevu srbského ministra obrany v SR, čo predseda vlády SR prisľúbil zabezpečiť. 
Na tlačovej konferencii po skončení rokovaní premiérov a podpise Dohody o ochrane vojenských pamätných miest premiér Robert Fico podčiarkol principiálnosť pozície SR v otázke (ne)uznania samostatnosti Kosova. Táto pozícia sa opiera o rešpektovanie medzinárodného práva, ktoré je jediným prostriedkom, na ktorý sa môžu malé krajiny spoliehať. Zopakoval podporu pre európsku integráciu Srbska v čo najskoršom termíne. Zdôraznil, že pre Slovensko je európska integrácia úspešným príbehom, pričom blížiaci sa vstup do eurozóny pomôže aj Slovensku reagovať lepšie na súčasnú  finančnú krízu.
Premiér Mirko Cvetković ocenil postoj SR voči kosovskej otázke a hlasovanie vo VZ OSN. Podľa jeho posledných informácií by MSD mal rozhodnúť v otázke legality vyhlásenia nezávislosti Kosova prostredníctvom rýchlej procedúry, čo znamená, že poradný posudok by mal byť známy o 6 až 12 mesiacov. Otázka delenia Kosova podľa jeho slov nie je na programe dňa. Pokiaľ ide o spoluprácu Srbska s ICTY, nová vláda preukázala výsledky a bude pokračovať v úsilí zadržať aj zvyšných obvinených. 
	Počas stretnutia so srbským prezidentom Borisom Tadićom predseda vlády SR zablahoželal k úspešnému priebehu parlamentných volieb a k zostaveniu vlády, pričom vyjadril vieru v dostatok politickej stability. Opätovne skonštatoval absenciu otvorených bilaterálnych otázok, záujem o vyššiu kvalitu hospodárskych vzťahov, poďakovanie za starostlivosť o slovenskú menšinu, ako aj konzistentnú a nemennú pozíciu SR v otázke Kosova. Taktiež vyslovil názor, že Medzinárodný súdny dvor musí skonštatovať, že v prípade jednostranného vyhlásenia nezávislosti Kosova bolo porušené medzinárodné právo. R. Fico ďalej uviedol, že SR odmieta spájať tému Kosova s otázkou európskej integrácie Srbska, pričom po začlenení SR do eurozóny bude jej politická pozícia ešte silnejšia. SR zvolila od začiatku transparentný postoj ku kosovskej otázke a nedala tak priestor vonkajšiemu tlaku. Premiér ďalej zdôraznil, že vstup do EÚ Slovensku pomohol, označil ho za úspešný príbeh, z tohto dôvodu preto SR podporuje aj vstup Srbska do Únie. R. Fico taktiež ponúkol srbskej strane možnosť expertných stáží a rokovaní na ktoromkoľvek slovenskom ministerstve. 
	Prezident Boris Tadić označil SR za jedného z najvýznamnejších srbských partnerov, pričom premiéra R. Fica považuje za priateľa Srbska. Opäť poďakoval za podporu SR v otázke Kosova a hlasovania vo VZ OSN 8.10.2008, ktorým sa uvedená otázka presunula z politickej do právnej roviny. Spôsob obrany teritoriálnej integrity Srbska bude naďalej založený na mierových prostriedkoch a medzinárodnom práve. Prezident uviedol, že Belehrad v ostatnom čase zaznamenal určité spochybňovanie pevnosti jeho pozície ku Kosovu zo strany niektorých ČK EÚ a má obavy, aby sa podmienkou vstupu Srbska do EÚ nestalo uznanie Kosova. Ak by k tomu došlo, Belehrad sa rozhodne jednoznačne a na takúto podmienku nepristane.
V oblasti integrácie do EÚ má Srbsko záujem získať status kandidátskej krajiny v prvej polovici roku 2009 a bezvízový režim s EÚ do konca roku 2009. Na margo rozmiestnenia misie EULEX v Kosove B. Tadić uviedol, že prítomnosť EÚ v regióne je vítaná, musí však spĺňať tri podmienky: 1. cieľom misie nemôže byť realizácia Ahtisaariho plánu (t.j. musí byť v súlade s rezolúciou BR OSN 1244), 2. misia musí byť statusovo neutrálna, 3. nutný je súhlas BR OSN. 
V súvislosti s vnútropolitickým vývojom prezident uviedol, že podmienkou spolupráce jeho Demokratickej strany s akoukoľvek politickou stranou je proeurópska orientácia.
	V bilaterálnej oblasti vyjadril prezident pripravenosť na spoluprácu so SR vo všetkých oblastiach (politickej, hospodárskej, vojenskej aj kultúrnej). B. Tadić taktiež prejavil záujem o priame konzultácie na úrovni predsedov vlád (ako aj ministrov financií a guvernérov národných bánk) o aktuálnych otázkach spojených so svetovou finančnou krízou, ale aj o skúsenostiach z etablovania automobilového priemyslu v SR. 

Záver: 
Z oficiálnej návštevy predsedu vlády SR v Belehrade vyplynuli nasledujúce závery a odporúčania:
•	Pripraviť a zabezpečiť adekvátnu účasť predstaviteľov SR na zasadnutí Medzivládnej zmiešanej komisie, ktoré by mala usporiadať srbská strana do konca roka 2008 a zároveň identifikovať v oblasti hospodárskej spolupráce 2-3 konkrétne projekty väčšieho významu pre realizáciu.
•	Pokračovať v aktivitách súvisiacich s vyrovnaním dlhu bývalej SFRJ voči bývalej ČSFR, zahrnúť tému aj do programu zasadnutia Medzivládnej zmiešanej komisie.
•	Pripraviť návštevu srbského ministra obrany v SR.
•	Reagovať na prejavený srbský záujem o návštevu predsedníčky srbského parlamentu v SR, ktorý jej menom na rokovaní tlmočil predseda srbskej vlády M. Cvetković. Počas návštevy komunikoval o tejto záležitosti predseda vlády SR R. Fico s predsedom NR SR P. Paškom, ktorý potvrdil principiálny súhlas s návštevou.
•	Po líniách ministra financií SR a guvernéra NBS zabezpečiť operatívny kontakt s ich srbskými partnermi pre otázky spojené s finančnou krízou.
•	Pripraviť podmienky pre možné konzultácie a stáže srbských expertov na slovenských ministerstvách, v prípade záujmu srbskej strany.

Predseda vlády SR navštívil Srbsko ako prvý zahraničný premiér po zostavení novej srbskej vlády začiatkom júla 2008. Návšteva potvrdila, že medzi krajinami nie sú žiadne zásadné otvorené bilaterálne otázky, naopak spoločné názory sú zdieľané na aktuálne politické témy. Partneri počas rokovaní potvrdili, že SR je v Srbsku vnímaná ako priateľská krajina podporujúca srbské úsilie za uchovanie svojej teritoriálnej integrity v Kosove. Na oboch stranách existuje záujem o zintenzívnenie bilaterálnych vzťahov a to hlavne v ekonomickej oblasti.